
Dualizmuskori kísérletek a hamvasztás meghonosítására

Jelen dolgozat a magyar művelődéstörténet egy izgalmas fejezetébe, a dualizmus korának átalakuló halottkultuszába, azon belül is a fakultatív halotthamvasztás eszmei és jogi elfogadtatásáért küzdő mozgalom történetébe nyújt betekintést. A szerző egy rövid szakirodalmi áttekintés után megkísérli bemutatni a modernizálódó Magyarország temetkezésének és gyászkultúrájának változásait (temetőügy rendezése, kötelező halottkémlelés és halottasházi ravatalozás stb.), majd rátér a hamvasztás nemzetközi előretörésének ismertetésére. Ezt követően a mozgalom hazai történetéről olvashatunk, melynek középpontjában az Országos Halotthamvasztó Egyesület tevékenysége és annak Hamvasztás című folyóirata áll. Végül a hamvasztás körüli viták kapcsán felmerülő főbb érvekről és ellenérvekről, az egyházak álláspontjáról, illetve a mozgalom társadalmi hátteréről esik szó.



